KOMISSION TÄYTÄNTÖÖNPANOPÄÄTÖS (EU) 2021/800,

annettu 17 päivänä toukokuuta 2021,

kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä annetun päätöksen 2011/163/EU muuttamisesta

(tiedoksiannettu numerolla C(2021) 3291)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY (1) ja erityisesti sen 29 artiklan 1 kohdan neljännen alakohdan ja 29 artiklan 2 kohdan,

sekä katsoo seuraavaa:

(1) Direktiivin 96/23/EY 29 artiklan 1 kohdassa edellytetään, että kolmannet maat, joista jäsenvaltiot saavat tuoda mainitun direktiivin soveltamisalaan kuuluvia eläimiä ja eläinperäisiä tuotteita, toimittavat jäämiä koskevat valvontasuunnitelmat, jotka sisältävät vaadittavat takeet, jäljempänä ’suunnitelmat’. Näillä takeilla on oltava vähintään samanlainen vaikutus kuin kyseisessä direktiivissä säädetyillä takeilla, ja niiden on erityisesti vastattava kyseisen direktiivin 4 artiklan vaatimuksia ja sisällettävä kyseisen direktiivin 7 artiklassa säädetyt tiedot ja vastattava direktiivin 96/22/EY 11 artiklan 2 kohdassa säädettyjä vaatimuksia. Suunnitelmien olisi katettava vähintään direktiivin 96/23/EY liitteessä I luetellut jäämäryhmät ja aineet.

(2) Komission päätöksellä 2011/163/EU (2) hyväksytään tiettyjen kolmansien maiden toimittamat suunnitelmat, jotka koskevat kyseisen päätöksen liitteessä lueteltuja eläimiä ja eläinperäisiä tuotteita.

(3) Eläimistä saatavat kuivatut tai suolatut rakot ja suolet voivat sisältää farmakologisesti vaikuttavien aineiden jäämiä. Tällaisia jäämiä on havaittu unioniin eräistä kolmansista maista tuoduissa kuivatuissa tai suolatuissa rakoissa ja suolissa, ja niistä on raportoitu elintarvikkeita ja rehuja koskevassa nopeassa hälytysjärjestelmässä vuodesta 2015. Kyse on ollut kielletyistä aineista, joilla on antimikrobista vaikutusta. Tällaisia jäämiä voi esiintyä kuivatuissa tai suolatuissa rakoissa ja suolissa sen vuoksi, että bakteerien aiheuttaman pilaantumisen estämiseksi on annettu mikrobilääkkeitä. Sen vuoksi komission olisi varmistettava kuivattujen tai suolattujen rakkojen ja suolten kemiallinen turvallisuus edellyttämällä, että eläimistä saatavia kuivattuja tai suolattuja rakkoja ja suolia tulee unioniin ainoastaan sellaisista päätöksen 2011/163/EU liitteessä luetelluista kolmansista maista, jotka ovat antaneet tämän tavaran osalta vaaditut takeet hyväksytyissä jäämien valvontasuunnitelmissaan. Sen vuoksi päätöksen 2011/163/EU 2 artiklan 1 kohtaa olisi muutettava.

(4) Kolmannet maat, joista tiettyjen ihmisravinnoksi tarkoitettujen lihavalmisteiden ja käsiteltyjen mahojen, rakkojen ja suolten saapuminen unioniin on sallittua asetuksen (EU) 2017/625 (3) mukaisesti, luetellaan komission täytäntöönpanoasetuksessa (EU) 2021/404 (4). Kolmannet maat, joista tiettyjen lihavalmisteiden tulo unioniin on sallittua asetuksen (EU) 2016/429 (5) mukaisesti, luetellaan komission täytäntöönpanoasetuksessa (EU) 2021/405 (6).

(5) Kaupan häiriöiden minimoimiseksi kaikki kolmannet maat, joista lihavalmisteiden tulo unioniin on nykyisin sallittua täytäntöönpanoasetuksissa (EU) 2021/404 ja (EU) 2021/405 ja jotka on jo lueteltu päätöksen 2011/163/EU liitteessä, olisi lueteltava kyseisessä liitteessä myös eläimistä saatavien kuivattujen tai suolattujen rakkojen ja suolten osalta, koska ne ovat jo antaneet riittävät takeet jäämien valvonnasta. Kuivattujen tai suolattujen rakkojen ja suolten tapauksessa riski ei myöskään johdu eläimelle annettavasta hoidosta vaan tuotteen käsittelemisestä bakteerien aiheuttaman pilaantumisen estämiseksi.

(6) Lisäksi ne kolmannet maat, jotka ovat onnistuneesti täyttäneet eläinten terveyttä ja kansanterveyttä koskevan kyselylomakkeen tullakseen sisällytetyiksi täytäntöönpanoasetuksiin (EU) 2021/404 ja (EU) 2021/405, olisi lueteltava kuivattujen tai suolattujen rakkojen ja suolten osalta myös päätöksen 2011/163/EU liitteessä edellyttäen, että ne ovat toimittaneet komissiolle erityisen eläimistä saatavien kuivattujen tai suolattujen rakkojen ja suolten jäämiä koskevan valvontasuunnitelman ja että komissio on hyväksynyt kyseisen suunnitelman.

(7) Komissio laatii lopullisen luettelon maista, jotka täyttävät ne direktiivin 96/23/EY vaatimukset, joissa edellytetään, ettei kuivatuissa tai suolatuissa rakoissa ja suolissa ole kiellettyjä aineita, joilla on antimikrobista vaikutusta, sen jälkeen kun kaikkien unioniin kuivattuja tai suolattuja rakkoja ja suolia vievien kolmansien maiden esittämät jäämien valvontasuunnitelmat on arvioitu perusteellisesti ja ennen 20 päivää lokakuuta 2021 päättyvän siirtymäkauden päättymistä.

(8) Australialla ei ole hyväksyttyä jäämien valvontasuunnitelmaa munien osalta, mutta se on antanut takeet siitä, että EU:hun vietäviin yhdistelmätuotteisiin sisällytetään ainoastaan sellaisista jäsenvaltioista tai kolmansista maista peräisin olevia munia, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä munia koskeva merkintä Australian kohdalle asianmukaisine alaviitteineen.

(9) Intialla ei ole hyväksyttyä jäämien valvontasuunnitelmaa siipikarjatuotteiden ja maitotuotteiden osalta, mutta se on antanut takeet siitä, että EU:hun vietäviin yhdistelmätuotteisiin sisällytetään ainoastaan sellaisista jäsenvaltioista tai kolmansista maista peräisin olevia maitotuotteita, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä maitotuotteita koskeva merkintä Intian kohdalle asianmukaisine alaviitteineen.

(10) Uudella-Seelannilla ei ole hyväksyttyä jäämien valvontasuunnitelmaa sikaeläinten, siipikarjatuotteiden, munien ja kanien osalta, mutta se on antanut takeet siitä, että EU:hun vietävissä yhdistelmätuotteissa käytetään ainoastaan sellaisista jäsenvaltioista tai kolmansista maista peräisin olevia sianlihatuotteita, siipikarjatuotteita, munia ja kaneja, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä sikaeläimiä, siipikarjatuotteita, munia ja kaneja koskeva merkintä Uuden-Seelannin kohdalle asianmukaisine alaviitteineen.

(11) Filippiineillä ei ole hyväksyttyä jäämien valvontasuunnitelmaa maitotuotteiden ja munien osalta, mutta se on antanut takeet siitä, että EU:hun vietäviin yhdistelmätuotteisiin sisällytetään ainoastaan sellaisista jäsenvaltioista tai kolmansista maista peräisin olevia maitotuotteita ja munia, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä maitotuotteita ja munia koskeva merkintä Filippiinien kohdalle asianmukaisine alaviitteineen.

(12) Singaporella ei ole hyväksyttyä jäämien valvontasuunnitelmaa munien osalta, mutta se on antanut takeet siitä, että EU:hun vietäviin yhdistelmätuotteisiin sisällytetään ainoastaan sellaisista jäsenvaltioista tai kolmansista maista peräisin olevia munia, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä munia koskeva merkintä Singaporen kohdalle asianmukaisine alaviitteineen.

(13) Thaimaalla ei ole hyväksyttyä jäämien valvontasuunnitelmaa nautaeläinten, sikaeläinten, maitotuotteiden ja munien osalta, mutta se on antanut takeet siitä, että EU:hun vietävissä yhdistelmätuotteissa käytetään ainoastaan sellaisista jäsenvaltioista tai kolmansista maista peräisin olevia nautaeläimiä, maitotuotteita ja munia, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä nautaeläimiä, maitotuotteita ja munia koskeva merkintä Thaimaan kohdalle asianmukaisine alaviitteineen.

(14) Etelä-Korealla ei ole hyväksyttyä jäämien valvontasuunnitelmaa maitotuotteiden, munien ja hunajan osalta, mutta se on antanut takeet siitä, että EU:hun vietäviin yhdistelmätuotteisiin sisällytetään ainoastaan sellaisista jäsenvaltioista tai kolmansista maista peräisin olevia maitotuotteita, munia ja hunajaa, jotka on hyväksytty viemään tällaisia tuotteita unioniin. Luetteloon olisi tämän vuoksi lisättävä maitotuotteita, munia ja hunajaa koskeva merkintä Etelä-Korean kohdalle asianmukaisine alaviitteineen.

(15) Sen vuoksi päätöstä 2011/163/EU olisi muutettava.

(16) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Tässä päätöksessä sovelletaan komission delegoidun asetuksen (EU) 2020/692 (7) 2 artiklassa vahvistettuja määritelmiä.

2 artikla Korvataan päätöksen 2011/163/EU 2 artiklan 1 kohta seuraavasti: ”1. Kuivattujen tai suolattujen rakkojen ja suolten tuotantoon käytettävää raaka-ainetta lukuun ottamatta kolmansien maiden, jotka käyttävät eläinperäisten elintarvikkeiden tuotantoon tämän päätöksen mukaisesti hyväksytyistä muista kolmansista maista tai Euroopan unionin jäsenvaltioista tuotuja raaka-aineita Euroopan unioniin tarkoitettuun vientiin ja joilla ei ole esittää kyseisen raaka-aineen osalta direktiivin 96/23/EY 7 artiklassa vaadittua suunnitelmaa vastaavaa jäämien valvontasuunnitelmaa, on lisättävä suunnitelmaan seuraava maininta: ”[Kolmannen maan] toimivaltainen viranomainen varmistaa, että Euroopan unioniin vietävät ihmisravinnoksi tarkoitetut eläinperäiset tuotteet, erityisesti [kolmanteen maahan] tuodusta raaka-aineesta valmistetut tuotteet, ovat peräisin ainoastaan komission delegoidun asetuksen (EU) 2019/625 (*1) 5 artiklan mukaisesti luetelluista laitoksista, jotka käyttävät luotettavia menetelmiä taatakseen, että tällaisten elintarvikkeiden valmistukseen käytetty eläinperäinen raaka-aine on peräisin ainoastaan Euroopan unionin jäsenvaltioista tai kolmansista maista, jotka luetellaan asianomaisen raaka-aineen osalta päätöksen 2011/163/EU liitteessä ilman 2 artiklan 2 kohdassa säädettyä rajoittavaa alaviitettä.” Kolmannet maat voivat unioniin vietäviksi tarkoitettujen kuivattujen tai suolattujen rakkojen ja suolten tuotannossa käyttää sellaisista muista kolmansista maista tuotua raaka-ainetta, joista tuoreen lihan tai tiettyjen lihavalmisteiden ja käsiteltyjen mahojen, rakkojen ja suolten tulo unioniin on sallittua täytäntöönpanoasetusten (EU) 2021/404 ja (EU) 2021/405 mukaisesti. Kolmas maa, joka aikoo viedä kuivattuja tai suolattuja rakkoja ja suolia unioniin, on lueteltava täytäntöönpanoasetuksissa (EU) 2021/404 ja (EU) 2021/405 kuivattujen tai suolattujen rakkojen ja suolten osalta sekä päätöksen 2011/163/EU liitteessä (kuivattujen tai suolattujen rakkojen ja suolten osalta). Lisäksi laitokset, joista kuivatut tai suolatut rakot ja suolet on määrä viedä unioniin, on lueteltava delegoidun asetuksen (EU) 2019/625 5 artiklan mukaisesti.

3 artikla Korvataan päätöksen 2011/163/EU liite tämän päätöksen liitteessä olevalla tekstillä.

4 artikla Tämä päätös on osoitettu kaikille jäsenvaltioille.

Tehty Brysselissä 17 päivänä toukokuuta 2021. Komission puolesta Stella KYRIAKIDES Komission jäsen

(1) EYVL L 125, 23.5.1996, s. 10.

(2) Komission päätös 2011/163/EU, annettu 16 päivänä maaliskuuta 2011, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä (EUVL L 70, 17.3.2011, s. 40).

(3) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (EUVL L 95, 7.4.2017, s. 1).

(4) Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).

(5) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).

(6) Komission täytäntöönpanoasetus (EU) 2021/405, annettu 24 päivänä maaliskuuta 2021, niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti (EUVL L 114, 31.3.2021, s. 118).

(7) Komission delegoitu asetus (EU) 2020/692, annettu 30 päivänä tammikuuta 2020, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta (EUVL L 174, 3.6.2020, s. 379).